
Érdekes nemzetközi PTE-kutatás a párválasztási versengés pszichológiájáról

Miért fordítanak egyes emberek több figyelmet a megjelenésükre? Miért vállalnak nagyobb kockázatot, vagy miért versengenek intenzívebben másokkal a párkapcsolati lehetőségekért? Egy friss nemzetközi kutatás szerint ezek a jelenségek ugyanannak a mélyebb pszichológiai mintázatnak a részei lehetnek.

Prof. Dr. Meskó Norbert vezetésével a Pécsi Tudományegyetem (PTE) Bölcsészet- és Társadalomtudományi Kar (BTK) Evolúciós Pszichológia Kutatócsoportja nemzetközi együttműködésben vizsgálta az azonos neműek közötti versengés pszichológiai hátterét. A kanadai és indonéz partnerekkel közösen végzett kutatás eredményei az Archives of Sexual Behavior című nemzetközi folyóiratban jelentek meg a napokban.

Az evolúciós pszichológia szerint az ember nemcsak kiválasztja a számára megfelelő partnert, hanem közben azokkal a riválisokkal is verseng, akik ugyanazt a partnert szeretnék. A kutatók arra voltak kíváncsiak, hogy ez a versengés milyen kapcsolatban áll a mindennapi viselkedés különböző formáival – például a kockázatkereséssel, az agresszióval, a szépségápolási viselkedéssel vagy a szexualitással. Az eredmények szerint, akik különösen fontosnak tartják, hogy sikeresebbek vagy vonzóbbak legyenek az azonos nemű riválisaiknál, több olyan tulajdonságot is mutatnak, amelyek a párválasztási versengéshez kapcsolódnak. Átlagosan magasabb kockázatkeresésről számoltak be, gyakrabban alkalmaztak agresszív stratégiákat, többet foglalkoztak a megjelenésük javításával, nyitottabbak voltak a kozmetikai beavatkozásokra, valamint szabadabban viszonyultak az alkalmi szexhez.

A kutatás egyik legérdekesebb eredménye az volt, hogy nem ugyanaz áll a versengés minden formája mögött. Azok az emberek, akik élvezik, ha sikeresebbek vagy vonzóbbak lehetnek a riválisaiknál, sokkal inkább mutatták a versengéshez kapcsolódó jellemzőket: nagyobb kockázatot vállaltak, többet foglalkoztak a megjelenésükkel, és nyitottabbak voltak az alkalmi kapcsolatokra. Ezzel szemben azok, akik elsősorban rosszul érzik magukat, amikor egy vonzóbb vagy sikeresebb riválissal találkoznak, jóval kevésbé mutatták ezt a mintázatot. „Sokan azt gondolják, hogy a párválasztási versengést elsősorban az irigység vagy az önbizalomhiány hajtja” – mondja Prof. Dr. Meskó Norbert, a kutatás vezetője. „Eredményeink azonban inkább arra utalnak, hogy a versengés aktív oldala a fontosabb. Nem az számít igazán, hogy valakit zavar-e egy vonzó rivális jelenléte, hanem az, hogy mennyire motiválja a siker és a másokkal szembeni előny megszerzése. Ezek az emberek nemcsak versengőbbek, hanem általában több energiát fordítanak a megjelenésükre, nyitottabbak az új élményekre, és másképp viszonyulnak a párkapcsolatokhoz és a szexualitáshoz is.”

A kutatók számára különösen figyelemre méltó volt, hogy a feltárt összefüggések három, kulturálisan jelentősen eltérő országban is hasonlóan jelentek meg. Az eredmények azt sugallják, hogy a párválasztási versengés nem pusztán társadalmi vagy kulturális jelenség: a riválisok figyelése, a velük való összehasonlítás és a velük szembeni előny megszerzésének vágya az emberi természet mélyen gyökerező része lehet.

